Saulės šviesos politika
Saulės šviesos politika (kor. 햇볕 정책 = Haetbyeot jeongchaek) buvo Pietų Korėjos užsienio politikos strategija, kuria siekta gerinti santykius su Šiaurės Korėja. Ji buvo pradėta formuluoti 1998 m., naujai išrinkto prezidento Kim Dedžiuno iniciatyva. Šios politikos dėka 2000 m. įvyko abiejų Korėjų vadovų susitikimas Pchenjane, surengtas per Korėjos padalijimą išskirtų šeimų susitikimas, suaktyvinti ekonominiai valstybių ryšiai. Ši iniciatyva buvo tęsiama po Dedžiuno prezidento pareigas ėjusio No Mu Hiono, tačiau pristabdyta 2008 m. į postą atėjus griežtesnės politikos su Šiaure šalininkui I Mjongbakui, o 2010 m. lapkritį oficialiai nutraukta, pripažinus ją kaip nesėkmingą. Už Saulės šviesos politikos vykdymą Kim Dedžiunas 2000 m. buvo apdovanotas Nobelio taikos premija.